Frank Jensen (S), 1999-03-04:
Indledningsvis vil jeg takke Kristeligt Folkeparti for at have taget initiativ til denne debat om indsatsen mod prostitution.
Det er et vigtigt emne, som også har stor bevågenhed i befolkningen og i den offentlige debat.
Forespørgslen i dag er jo rettet både til socialministeren og mig.
Det tager jeg som et positivt udtryk
for og en anerkendelse af, at den samlede indsats mod prostitutionen har flere fronter
Jeg vil starte med at redegøre for regeringens indsats og initiativer på det strafferetlige og det politimæssige område, herefter vil socialministeren redegøre for den sociale indsats over for de prostituerede.
Lovændringen har to hovedelementer: For det første ophæves straffelovens bestemmelser om, at prostituerede kan straffes for ikke at søge lovligt erhverv.
Ophævelsen af strafbestemmelsen er et signal om et ændret samfundssyn på dem, der havner i prostitution.
Prostituerede skal ikke stemples som kriminelle.
Det, der er brug for, er den sociale indsats, som socialministeren om lidt vil komme nærmere ind på.
Det er præciseret i bemærkningerne til lovforslaget, og det vil jeg også godt understrege her, at der ikke er tale om at gøre prostitution til et lovligt erhverv.
Det drejer sig om at fjerne den formelle straftrussel over for den enkelte prostituerede.
Man kan spørge, om der er risiko for, at prostitutionen fremover vil blive markedsført mere åbenlyst eller aggressivt.
På dette punkt medfører lovændringen absolut ingen lempelser, og politiet har med de gældende regler i politivedtægten og i straffelovens § 233 mulighed for at gribe ind over for groft anstødelig reklamering og markedsføring.
For det andet går lovændringen ud på at kriminalisere kunder til visse prostituerede.
Kriminaliseringen rammer enhver kunde til prostituerede under 18 år.
Kriminalisering af kunder kan medvirke til at begrænse efterspørgslen efter de helt unge og meget sårbare prostituerede.
Nykriminaliseringen falder også i tråd med en række internationale bestræbelser, der er i gang med henblik på at bekæmpe seksuel udnyttelse af børn.
Som led i debatten om den del af lovforslaget blev der rejst det spørgsmål, om man ikke burde kriminalisere alle kunder, altså også kunder til voksne prostituerede.
I Sverige har man for ganske nylig gennemført en sådan fuldstændig kriminalisering.
Det er efter min opfattelse
et meget vidtgående skridt, som vi i hvert fald ikke bør overveje at tage her i landet, før vi har haft mulighed for at vurdere de svenske erfaringer. I forhold til de voksne prostituerede bør den strafferetlige indsats fortsat være koncentreret om bagmændene, især dem, der fremmer prostitution ved at presse eller lokke andre ind i erhvervet, eller som udnytter de prostituerede økonomisk.
I den seneste tid har der ikke kun her i landet været
betydelig fokus på problemet med en bestemt form for bagmandsvirksomhed, nemlig international handel med kvinder med henblik på prostitution.
Vi har allerede en række bestemmelser både i straffeloven og i udlændingeloven, som kan anvendes til at ramme bagmænd, der står bag den organiserede handel med kvinder med henblik på prostitution.
Jeg er imidlertid indstillet på nøje at overveje, om der bør gøres endnu mere på dette område,
og jeg har for nylig anmodet Rigsadvokaten om at undersøge og vurdere behovet for yderligere straffelovsbestemmelser, der er rettet mod international handel med kvinder med henblik på prostitution.
Jeg vil understrege, at der ikke med lovændringen er lagt op til nogen som helst svækkelse af den politimæssige indsats i forhold til bagmandskriminalitet på prostitutionsområdet.
Jeg kan nævne, at Københavns Politi netop har udarbejdet en omfattende operationsplan til bekæmpelse af handel med udenlandske kvinder og prostitution.
Hensigten med operationsplanen er at udnytte, forstærke og målrette de allerede iværksatte politimæssige foranstaltninger, som f.eks. indrejsekontrol, beværtningstilsyn, patruljeringsvirksomhed og udlændingekontrol.
Operationsplanen skal medvirke til en mere indgående kortlægning af de kriminelle mønstre på området, en kortlægning, der på sigt yderligere vil forbedre politiets muligheder for at bekæmpe organiseret prostitution.
Når det er sagt, vil jeg, for ikke at sætte politimæssige interesser over styr, undlade at gå ind i en nærmere omtale af de enkelte led i planen.
Jeg kan dog oplyse, at politiet som et led i den samlede indsats og med henblik på at sikre den grænseoverskridende koordinering på området netop har deltaget i et møde i Finland med en række andre lande fra Østersøregionen.
Her havde man lejlighed til at drøfte det grænseoverskridende element i den organiserede prostitution samt udveksle erfaringer om de særlige problemer og indsatsområder, der relaterer sig til prostitution.
Også internationalt samarbejde spiller en afgørende rolle i kampen mod international handel med kvinder.
Der er således i EU-regi vedtaget en række foranstaltninger om bl.a. handel med kvinder.
I 1996 udvidede vi det daværende EDU's, altså den fælles narkotikaenhed, som nu overgår til at være Europol, mandat til også at omfatte handel med kvinder.
Samtidig etablerede vi et finansieringsprogram, STOP, der har til formål at yde støtte til projekter, der beskæftiger sig med handel med kvinder.
STOP-programmet blev i 1997 fulgt op af en fælles aktion, der ligeledes beskæftiger sig med problemstillingen.
Sammenfattende har vi altså over en bred front taget fat på problemet, og der er tale om en indsats, der til stadighed intensiveres.
Lad mig endelig tilføje, at vi fra Justitsministeriets side ved forskellige lejligheder på det seneste har tilkendegivet, at vi vil tage en samlet drøftelse med bl.a. politiet og anklagemyndigheden om behovet for en justering af indsatsen over for den organiserede prostitution og handel med kvinder.
Justitsministeriet har således inviteret repræsentanter
for politi og anklagemyndighed samt Udlændingestyrelsen til et møde senere i denne måned.
Det er mit håb, at vi på mødet kan afklare eventuelle knaster i det eksisterende samarbejde mellem de relevante myndigheder, så vi også fortsat kan sikre, at den samlede indsats er så effektiv som overhovedet muligt.
Herefter vil jeg give ordet til socialministeren.
Socialministeren kan redegøre for den store række initiativer, der er taget på socialministerens område imod prostitution.
Undskyld, formand.